《和顿公》
宋代·杨恬

昔居山中谁见亲，青山对面同笑颦。引泉养竹与为友，徜徉不笑冬复春。

三年相看不知厌，声音笑貌无久新。虽非多闻与直谅，堂堂不愧琴张仁。

已将物我等一致，政自兀兀忘吾身。离群索居亦已久，昔如形影今参辰。

强托鸣琴写风韵，欲凭妙笔摹精神。绣衣使者古君子，天球大训东序珍。

胡为喻蜀久持节，登车揽辔劳拊循。朅来堂上寓幽赏，不为豺虎埋双轮。

悠然独酌对三友，更邀风月为嘉宾。谢胐忘形许入室，李白对影成三人。

寄谢山中五贤者，德不孤立当有邻。寥寥千里十馀载，乃逢青眼屈复申。

夷齐西周两饿叟，展禽东鲁一绌臣。引而高之自孔子，不尔埋没随埃尘。

君不见黄梅岭上一拳石，意气已若骄峨岷。

作者简介：杨恬，字天隐（宋赵希弁《郡斋读书后志》卷二），潼川（今四川三台）人。哲宗时曾官提点梓州路刑狱（《永乐大典》卷七二三八引《临邛记》）。徽宗崇宁元年（一一○二）知合州（清光绪《合州志》卷九）。有《杨天隐诗》十卷（《郡斋读书后志》卷二），已佚。今录诗二首。